गया, बिहार/नगर संवाददाताः बिहार के गया में गया में आदित्य हत्याकांड के मुख्य आरोपी रॉकी यादव की मां और जेडीयू की निलंबित एमएलसी मनोरमा देवी को आज पटना हाई कोर्ट ने जमानत दे दी. मनोरमा देवी को जमानत देते हुए पटना हाईकोर्ट ने कहा है कि विदेशी शराब रखना अपराध नहीं है. गया में आदित्य हत्याकांड के बाद मनोरमा देवी के घर से पुलिस ने विदेशी शराब की बोतलें बरामद की थीं और इसी आधार पर इन्हें गिरफ्तार भी किया गया. कोर्ट ने यह भी कहा कि शराब की बोतलें उनके घर से बरामद हुईं थीं ना कि उनके पास से. मनोरमा देवी 17 मई से जेल में बंद थीं. पटना हाईकोर्ट की ये टिप्पणी नीतीश सरकार के लिए एक झटका है जिसने हाल में बिहार में पूर्ण शराबबंदी लागू की है. बिहार में एक अप्रैल से पूर्ण शराबबंदी लागू है.